recursal/SuperWikiNEXT-32B huggingface dataset:
*For den rumenske fjernsynskanalen TVR, se Societatea Româna de Televiziune.*
TVR Grantura
**TVR** er et britisk bilmerke fra Blackpool i England. De har en nesten unik stilling som avhengig produsent av sportsbiler.

Historie
--------

TVR ble grunnlagt av Trevor Wilkinson i 1947. Firmanavnet er laget av konsonantene i (**T**re**V**o**R**)s fornavn. Den første bilen ble produsert i 1949. Fra en beskjeden start der de lagde forskjellige "specials", fikk firmaet etter hvert rykte for å lage velkjørende og raske biler.

Mot slutten av 50-tallet gikk firmaet over til småskala serieproduksjon med sin første modell, TVR Open Sports. Neste modell, Grantura, ble også solgt i USA i tillegg til hjemmemarkedet. Griffith, basert på Grantura, fikk en V8-motor, og ytelsen på denne bilen satte på mange måter standarden for TVR framover.

TVR Tasmin 280i
Perioden fram til 1965 var preget av økonomiske problemer, og i 1965 tok Martin Liley over selskapet. Hans første suksess var TVR Vixen, og produksjonen var nå oppe i fem til åtte biler per uke. Vixen ble etterfulgt av M-serien. Denne ble bygget i et totalt antall av 2465 over en periode av ni år, i minst fem forskjellige motorvarianter fra 1600 til 5000cc. Den siste varianten var en roadster, 3000S.

I 1980 ble Tasmin lansert, en modell med et kileformet karosseri som ble videreutviklet i flere varianter fram til 1991.

TVR Cerbera
Nedgangstidene mot slutten av 1980 skapte igjen økonomiske problemer, og i 1981 overtok Peter Wheeler selskapet og styringen. Wheeler var lunken til kileformen, og introduserte i 1986 S-serien, som var designmessig en videreføring av 3000S, selv om den mekanisk var ulik. Denne modellen ble en suksess som ble produsert i et antall av 2604 fram til 1994, og introduserte selskapets storhetstid.

Fra begynnelsen av 90-tallet kom nye, spennende design på rekke og rad: Chimaera, Griffith, Cerbera, Tuscan, Tamora, T350, Typhon og Sagaris. Med Cerbera kom TVRs helt egenproduserte V8-er AJP8 som ydet over 400 hk og gav bilene en ytelse som få kunne matche. Siden kom rekkesekseren Speed Six. Det ble også laget en V12-er med om lag 1000 hk som aldri kom i serieproduksjon.

I 2004 overtok Nikolay Smolensky. Det var igjen nedgangstider for fabrikken, og produksjonen i Blackpool ble helt innstilt i 2006. Nye eiere overtok i 2013, og tar sikte på å starte opp TVR igjen med en ny modell som skal være på markedet i 2017.

Referanser
----------

1. ↑  Slik skal entusiast-merket gjøre comeback. TV2 Broom

Eksterne lenker
---------------

* (en) Offisielt nettsted Rediger på Wikidata

* (en) TVR – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon
 |
**Musikforeningen** ble grunnlagt i Oslo 1871 som en norsk orkesterforening. Foreningen ble til på initiativ av Edvard Grieg.

I et inserat i Aftenposten 11. oktober 1871, inviterte en gruppe med Edvard Grieg i spissen, publikum til å tegne medlemskap i foreningen. De øvrige som underskrev invitasjonen var Peder Carl Lasson, Marcus Jacob Monrad, Thomas Heftye, Karl Hals, professor J. Nicolaisen, brigadelege Schjøtt og Ludvig Lindemann. Foreningen skulle anses som en fortsettelse av Det filharmoniske selskab.

Foreningen mottok kommunal støtte fra 1889. Musikforeningen gikk i 1919 over i det nystiftede Filharmonisk Selskap. Organisasjoner og personer som hadde beredt grunnen til Musikforeningen var Det muscalske Lyceum av 1810, Det filharmoniske selskab av 1846, Conradis og Kjerulfs abonnementskonserter og Winther-Hjelms og Griegs konserter på 1860-tallet.

Dirigenter
----------

* Edvard Grieg (1871-1874)
* Johan Svendsen (1873-1877), delvis samtidig med Grieg.
* Ole Olsen (1877-1879)
* Johan Svendsen (1880-1883)
* Johan Selmer (1883-1886)
* Iver Holter (1886-1911)

Etter Holters avgang som dirigent prøvde orkesteret seg med forskjellige gjestedirigenter, men riktignok slik at Karl Nissen var kunstnerisk leder fra 1913 til 1918.

Referanser
----------

1. ↑  Aftenposten, 11. oktober 1871.
2. ↑  Store norske leksikon: *Musikforeningen* (2009, 14. februar) besøkt 30. desember 2014
3. ↑  *Det var dog en herlig tid, trods alt -: Edvard Grieg og Kristiania*. Oslo: Norsk musikksamling, Universitetsbiblioteket i Oslo. 1993. s. 47. ISBN 8270001945.
4. 1 2  Huldt-Nystrøm, Hampus (1969). *Fra munkekor til symfoniorkester: musikkliv i det gamle Christiania og i Oslo*. Oslo: Filharmonisk selskap. s. 64.
5. ↑  *Norges musikhistorie*. Kristiania: Oppi. 1921. s. 157.
6. ↑  Huldt-Nystrøm, Hampus (1969). *Fra munkekor til symfoniorkester: musikkliv i det gamle Christiania og i Oslo*. Oslo: Filharmonisk selskap. s. 91.

|  |  |
| --- | --- |
| Oppslagsverk/autoritetsdata | Store norske leksikon
 |
**TVInnlandet** (1996–2009) var en reklamefinansiert lokal-TV-stasjon som hadde konsesjon for å sending for lokal- tv i Hedmark og Oppland fylke, med Mjøsregionen som sitt primærområde. TVInnlandet distribuerer i tillegg sine sendinger til Gran, Jevnaker og Lunner, samt Ringerike og Hallingdal, og hadde 346 000 potensielle seere fordelt på Hedmark/Oppland (ca. 276 000 potensielle seere) og Ringerike/Hallingdal/Hadeland (ca. 70 000 potensielle seere).

TVInnlandet ble etablert i desember 1996 og erstattet Tvøstlandet. TVInnlandet hadde sin første sending i januar 1997 og samarbeidet med TVNorge, de sedte også på RiksTV.

Selskapet var et datterselskap av A-pressen, og var en del av Mediehuset Innlandet og Oppland Arbeiderblad. TVInnlandet hadde hovedkontor i Mediehuset Innlandet i Gjøvik, med lokalkontorer i Hamar. Onsdag 15. april 2004 gikk sendingene for første gang fra Gjøvik.

TVInnlandet opplevde for tiden en meget positiv utvikling i både seer- og annonsemarkedet, og hadde nå snaue 90 000 seere pr uke, og ca. 35 000 seere pr dag.[]

Program
-------

De sedte fra kl. 17.30 til 24.00 hver dag på RiksTV.

TVInnlandets sending gjennom uka var:

* Mandag — Lokale nyheter – Reisemagasinet "Fri" – Været – Konkurranse
* Tirsdag — Lokale nyheter – "InnlandsTrim" – Været – Konkurranse
* Onsdag — Lokale nyheter – "Kampen om Østlandet" – Været – Konkurranse
* Torsdag — Lokale nyheter – "Mot Helg"– Været – Konkurranse
* Fredag — Lokale nyheter – Fotballmagasinet "Før Kampen" – Været – Konkurranse
* Lørdag — Et gjensyn med noen av ukas magasiner
* Søndag — Vi tar et dykk i arkivet og ser på hva som skjedde i Innlandet for 10 år siden.

Det ble ofte laget andre programmer med fokus på innlandet, sendt nyheter, sport og kulturnyheter fra lokalsamfunnet hver ukedag. De sendte også ishockey-sendinger fra Nordlyshallen på 1990-tallet. Det fungerte slik at de sendte 1. og 2. periode i opptak, og 3. periode i sin helhet.

Eksterne lenker
---------------

* 
* 
* siste sending[*død lenke*]


| * v
* d
* r
Norges flagg TV-kanaler i Norge |
| --- |
| NRK | 
* NRK1
* NRK2
* NRK3
* NRK Super
* NRK Tegnspråk

 |
| TV 2 | 
* TV 2 Direkte
* TV 2 Livsstil
* TV 2 Nyheter
* TV 2 Sport (Premium)
* TV 2 Zebra

 |
| Discovery | 
* TVNorge
* FEM
* MAX
* VOX
* Discovery
* Eurosport
* ID
* TLC

 |
| Viaplay | 
* TV3
* TV3+
* TV6

 |
| Lokal-TV | 
* Bergen Student-TV
* fvntv
* SeByen
* Trønder-TV
* TVA
* TV Halden
* TV Haugaland
* TV Modum
* TV Nordvest
* TV Nord
* TV Telemark
* TV Vest
* TV Vestfold
* TV Østfold 24
* TV8 Follo
* TV8 Sunnmøre
* Viking TV

 |
| Øvrige | 
* Auto Motor Sport
* Empo TV
* Kanal 10
* Matkanalen
* MTV
* Utrop TV
* VGTV
* Visjon Norge

 |
**Ghanas riksvåpen** ble innført 4. mars 1957 av dronning Elisabeth. Det består av et blått skjold, delt i fire av et gullkantet grønt georgskors. I midten av korset er Storbritannias gyldne løve. Dette symboliserer Ghanas nære forhold til Storbritannia og *Commonwealth of Nations*. Skjoldets øvre venstre kvadrant viser et *okyeame*-sverd, som benyttes i seremonier. Det er et symbol for Ghanas regionale styresmakter, mens øvre høyre kvadrant viser et slott ved sjøen, presidentpalasset i Accra ved Guineagulfen, som symboliserer den nasjonale regjeringen. Nedre venstre kvadrant viser et kakaotre, som symboliserer Ghanas rike jordbruk. Nedre høyre kvadrant viser en gullgruve, som står for Ghanas rike naturressurser. Oppå skjoldet er perler i nasjonalfargene rød, grønn og gull, som man også finner i Ghanas flagg. Over dette er en gullkantet svart stjerne, symbol for Afrikas frihet. Våpenet holdes av to gyldne ørner, med svarte stjerner med bånd i nasjonalfargene hengende rundt halsen. De står på et bånd med Ghanas nasjonale motto: «Freedom and Justice» («Frihet og rettferd»).

| * v
* d
* r
Afrikanske riksvåpen |
| --- |
| Algerie  **·** Angola  **·** Benin  **·** Botswana  **·** Burkina Faso  **·** Burundi  **·** Djibouti  **·** Egypt  **·** Ekvatorial-Guinea  **·** Elfenbenskysten  **·** Eritrea  **·** Eswatini  **·** Etiopia  **·** Gabon  **·** Gambia  **·** Ghana  **·** Guinea  **·** Guinea-Bissau  **·** Kamerun  **·** Kapp Verde  **·** Kenya  **·** Komorene  **·** Republikken Kongo (Kongo-Brazzaville)  **·** DR Kongo  **·** Lesotho  **·** Liberia  **·** Libya  **·** Madagaskar  **·** Malawi  **·** Mali  **·** Marokko  **·** Mauritania  **·** Mauritius  **·** Mosambik  **·** Namibia  **·** Niger  **·** Nigeria  **·** Rwanda  **·** São Tomé og Príncipe  **·** Senegal  **·** Den sentralafrikanske republikk  **·** Seychellene  **·** Sierra Leone  **·** Somalia  **·** Sudan  **·** Sør-Afrika  **·** Sør-Sudan  **·** Tanzania  **·** Togo  **·** Tsjad  **·** Tunisia  **·** Uganda  **·** Vest-Sahara  **·** Zambia  **·** Zimbabwe |

|  |  |
| --- | --- |
| Oppslagsverk/autoritetsdata | Store norske leksikon
 |
Stratifisering av frø i en beholder med sand
**Stratifisering av frø** er å behandle frø på en måte som etterligner vinterforholdene i naturen. Hensikten er å stimulere frøene til å spire. Hos mange planter må nemlig frøene utsettes for en kuldeperiode før de spirer.

I naturen har frøene en hvileperiode der de ligger i frossen eller kald jord om vinteren. Frost og fuktighet bryter ned frøskallet, og den lave temperaturen stimulerer produksjon av hormoner slik at frøet spirer om våren. Hvileperioden er nødvendig at frøene ikke skal spire om høsten slik at planten seinere dør av frost. 

Stratifisering blir gjort ved at frø og fuktig sand blir lagt lagvis. Det latinske ordet *stratum* betyr «lag» og har gitt navn til behandlingen. En kan som et alternativ til sand bruke jord, mose eller vermikulitt. Ved **kaldstratifisering** er optimal temperatur 5 °C. Det finnes også noen typer frø som må stratifiseres ved romtemperatur, 15–20 °C.

Stratifisering må ikke forveksles med **vernalisering** som er å utsette en plante for lav temperatur for å stimulere blomstring.

Eksterne lenker
---------------

* Uio, Biologisk institutt - stratifisering
|  |
| --- |
| **Klassisk musikk** |
| Middelalderen | (476–1400) |
| Renessansen | (1400–1600) |
| Barokken | (1600–1760) |
| Galant | (1720–1770) |
| Klassisismen | (1730–1820) |
| Romantikken | (1815–1910) |
| Impresjonismen | (1875–1925) |
| Nyklassisisme | (1910–1960) |

**Musikk i middelalderen** er musikk fra perioden mellom ca. år 500 og 1400. Musikken er i stor grad anonym og domineres i størstedelen av perioden av kirkelig musikk, spesielt gregoriansk sang. Først på 1300-tallet ble det alminnelig at komponistnavnet følger musikken. På omtrent samme tid blir flerstemt musikk populært[], og begrepet *Ars nova* spiller en markant rolle.

Kunstmusikk/kirkemusikk
-----------------------

Kunstmusikk fra middelalderen er stort sett ensbetydende med kirkemusikk, fordi det var denne musikken som ble ansett som viktig nok til å noteres ned, etter som det var både tungvint og dyrt å notere på datidens pergament. Det var kirken og munkene som var best organisert på denne tiden, og kirken var det eneste offisielle konsertlokale. Det ser derfor i etterkant ut som om kirkemusikken var det eneste rådende. Det fantes imidlertid også en rik kultur av verdslig musikk, som ble fremført av "artister" på torg og i gater.

### Framvekst av musikk-notasjon

Et viktig trekk ved det vi tenker på som klassisk musikk, er at den er notert ned på noter. Vårt moderne notasjons-system har sine røtter i kirkemusikken i middelalderen. Det ble etterhvert viktig å notere ned kirkemusikkens standardrepertoar, den gregorianske sangen, og neumene, forløperen til moderne notasjon, ble utviklet.

### Modal-epoken eller Notre-Dame-epoken

I perioden 1170-1250 var Notre-Dame-kirken i Paris et viktig senter for komponert flerstemmig musikk. Viktige komponister var Leonin og Perotin. De benyttet neumer, og et rytmisk system som kalles modalnotasjon.

### Ars antiqua

Perioden 1150-1300 betegnes *Ars antiqua*. I denne perioden vokser flere genrer fram, som motett, den polyfone cantilena, og teknikken hoquetus. Det viktigste var kanskje at den moderne måten å notere rytme på gradvis ble utviklet.

### Ars nova

1300-tallet ble betegnet allerede i samtiden som *Ars nova* (Den nye kunst). Italia opplever en velstandsperiode, og utvikler et rikt kulturliv. I Italia betegnes epoken som *Trecento*. Den klassiske musikken begynner til en viss grad å løsrive seg fra kirken.

**Italienske komponister:**

* Francesco Landini (1325–1397)

* Johannes Ciconia (1335–1411)

**Franske komponister:**

* Philippe de Vitry (1291–1361)

* Guillaume de Machaut (1300–1377)

**Musikkformer:**

* Franske Chanson-former: rondeau, virelai, ballade

* Italienske sangformer: Madrigal, caccia, ballata

* Isorytmisk motett

* Macheaut's Messe de Nostre Dame, den første komplette gjennomkomponerte messe.

Tidslinje over komponister i middelalderen
------------------------------------------

Se også
-------

* Kalenda Maya – norsk middelaldermusikkgruppe
* Aurora Borealis – norsk middelaldermusikkgruppe

Kilder
------

* Gads Musikhistorie

|  |  |
| --- | --- |
| Oppslagsverk/autoritetsdata | NKC
 |
**Stratiomyioidea** eller «våpenflue-lignende» fluer er en gruppe av primitive fluer som omfatter flere familier. 
Av disse er det bare familien våpenfluer som er artsrik. Av de andre familiene finnes vedfluer i Norge. Xylomyidae og Rachiceridae finnes i Europa, men er ikke funnet i Norge, mens kjempevedfluer bare finnes i Sør- og Mellom-Amerika.

De er små til store fluer, som oftest lite hårete og uten børster på kroppen. Antenne|Antennene er mange-leddete og de ytre leddene skiller seg forholdsvis lite fra de innerste. Hodet er nesten alltid tydelig bredere enn langt. Vingene har mange lukkede celler.

Larvene til alle familiene unntatt våpnefluene lever i råtten ved. Våpenfluenes larver finnes i vann, i mudder, eller i kompost.

Systematisk inndeling
---------------------

**Treliste**
* Orden Tovinger, (Diptera)
	+ Underorden Fluer, (Brachycera)
		- Lavere fluer (Orthorrhapha)
			* Overfamilien **Stratiomyioidea**
				+ Familien **Vedfluer**, Xylophagidae
				+ Familien **Rachiceridae**
				+ Familien **Xylomyidae**
				+ Familien **Kjempevedfluer**, Pantophthalmidae
				+ Familien **Våpenfluer**, Stratiomyidae

Eksterne lenker
---------------

* (en) *Stratiomyoidea* – oversikt og omtale av artene i WORMS-databasen Rediger på Wikidata

* (sv) *Stratiomyoidea* hos Dyntaxa Rediger på Wikidata
**Torunn Elise Kvisberg** (født 8. februar 1967) er lagdommer ved Eidsivating lagmannsrett. Hun har tidligere vært professor ved Høgskolen i Innlandet og tingrettsdommer i Sør-Gudbrandsdal tingrett. 

Hun er ekspert på internasjonal barnerett og har ph.d.-grad i rettsvitenskap fra Universitetet i Oslo (2009). Avhandlingen hadde tittelen *Internasjonale barnefordelingssaker. Internasjonal barnebortføring* og er utgitt som bok på Gyldendal Norsk Forlag i 2009. Hun utgav også en bok med tittelen *Internasjonal barnebortføring : med hovedvekt på Haagkonvensjonen av 25. oktober 1980* på Ad notam Gyldendal i 1994. I 2012 ble hun utnevnt av regjeringen til leder for en arbeidsgruppe som skal se på håndtering av barnebortføringssaker.

Hun har vært politisk aktiv i KrF og har blant annet vært politisk rådgiver i ulike departement i Kjell Magne Bondeviks to regjeringer.

Kvisberg har også advokatbevilling. Som tingrettsdommer var hun administrator i den mye omtalte Vågå-saken.

Referanser
----------

1. ↑  Disputas: Torunn Elise Kvisberg, UiO
2. ↑  Ny bok: Internasjonale barnefordelingssaker - Internasjonal barnebortføring Arkivert 7. mars 2016 hos Wayback Machine. UiO
3. ↑  Arbeidsgruppe skal se på håndtering av barnebortføringssaker, Regjeringen

Eksterne lenker
---------------

* (no) Torunn E. Kvisberg hos Norsk senter for forskningsdata politikerarkiv (nedlagt) Rediger på Wikidata
Den **ideomotoriske effekten** er et psykologisk fenomen som består i at en person utfører visse, små, gjerne ukontrollerte, muskelbevegelser. I mange tilfeller er personen selv ikke klar over dem. Bevegelsene er forårsaket av *en idé* som har kommet til personen. På samme måten som kroppen kan reagere med ikke-viljesstyrte reflekser, for eksempel på smerter, kan man altså oppleve muskulære (og ubevisste) reflekser til ideer som kommer til en, utenfra eller innenfra.

Eksempler:

* Ansiktet består av mange små muskler. Ansiktsuttrykket i en samtale er normalt i samsvar med de ideene som personen er opptatt av, men uten at vedkommende har styring med hver eneste ansiktsmuskel. Dersom en person lyver eller har en hemmelig agenda, kan ansiktsuttrykket røpe dette, for kontrollen med ansiktet er ikke 100%.
* Når en person blir konfrontert med noe trist (innbilt eller reelt) utløser dette en ukontrollert muskelreaksjon: tårer.
* Opplevelsen av å bli tatt på fersken resulterer i en rødmereaksjon.
* En fotballkamp på TV. I det øyeblikket favorittspilleren nærmer seg målet og skal til å score, kan man ta seg i at man *selv* også sparker, helt uvilkårlig. Ideen/bildet forårsaker en muskelbevegelse som er ukontrollert, og delvis ubevisst.

Ideomotoriske bevegelser viser en stor variasjon mht. fysisk størrelse samt bevissthetsnivå. 
Bruk av pendel og ønskekvist – gjenstander der en ørliten muskulær bevegelse i hendene forårsaker store synlige utslag – forklares ofte ved at man her har å gjøre med den ideomotoriske effekten. Tester har vist at selv ærlige og intelligente personer ubevisst kan vise muskulær småskala-aktivitet som er i overensstemmelse med deres forventninger (Ray Hyman, 1999) – slik at ønskekvister eller pendler viser det vedkommende tenker, ønsker eller forventer.

Se også
-------

* Fasilitert kommunikasjon

Eksterne lenker
---------------

* Penn & Teller demonsterer ideomotorisk effekt (3 YouTube videoer med engelsk tale).
* James Randi speaks: Ideomotorisk effekt (YouTube video med engelsk tale).
**Lori Ann Piestewa** (født 14. desember 1979 i Arizona, død 23. mars 2003 i Irak) var den første kvinnelige amerikanske indianer som ble drept i tjeneste i United States Army.

Bakgrunn
--------

Lori Piestewa ble født og vokste opp i Tuba City i Arizona, en by med mer enn 50 % arbeidsledighet. Hun er datter av Terry Piestewa og Priscilla «Percy» Baca Piestewa. Faren er Hopi indianer mens moren av meksikansk avstamning. De møttes i 1964 og giftet seg i 1968. Familien har en lang tradisjon med militærtjeneste, både faren og bestefaren var i US Army, faren tjenestegjorde i Vietnamkrigen fra 1965 til 1967.

Som barn fikk Lori Hopinavnet Köcha-Hon-Mana (norsk: Hvit-Bjørn-Jente).

Militærtjeneste
---------------

Hun vervet seg i militære for å forsørge sine to barn Brandon og Carla Whiterock, og primært få penger til å kjøpe et hjem til dem. Hun var i 507th Army Maintenance Company i Irak, og hun falt i et bakhold i Nasiriyah i Sør-Irak 23. mars 2003 med konvoien hun var med i. Hun var med i en Humvee som ble truffet av en rakettdrevet granat i venstre forhjul. 3 soldater i bilen ble drept, og Lori og venninnen, Jessica Lynch, ble tatt til fange, begge ble skadet i bakholdsangrepet. Lori døde kort tid etter på et lokalt irakisk sykehus av hodeskadene hun fikk. Jessica overlevde og ble befridd av amerikanske soldater mens hun var på sykehuset.

Hyllest
-------

Lori fikk Purple Heart og Prisoner of War Medal, samt forfremmet fra *Private First Class* til *Specialist* post mortem. Myndighetene i Arizona offisielt omdøpte fjellet *Squaw Peak* til *Piestewa Peak*. Jessica Lynch ga datteren sin navnet Dakota Ann for å hedre venninnen som ble drept. I mai 2005 fikk Loris foreldre og barn et nytt hus av TV-programmet Extreme Makeover: Home Edition, som også bygget et møtelokale for krigsveteraner i Tuba City for å hedre indianske krigsveteraner.

Referanser
----------

1. 1 2   Social Networks and Archival Context, SNAC Ark-ID w6x936zg, besøkt 9. oktober 2017[Hentet fra Wikidata]

Litteratur
----------

* Rick Bragg – *I Am a Soldier, Too: The Jessica Lynch Story* (2003) ISBN 1400042577

Eksterne lenker
---------------

* A Wrong Turn in the Desert
* Lori Piestewa, Prisoner of War Killed Arkivert 7. juli 2008 hos Wayback Machine.
* Fallen Heroes of Operation Iraqi Freedom

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI
 |
***Follow the Girl*** er en amerikansk stumfilm fra 1917, regissert av Louis Chaudet.

Handling
--------

Foreldreløse Hilda Swansons bønner blir endelig besvart, når et svensk-amerikansk selskap går med på å sende henne til Amerika. Om bord på dampskipet til sitt nye hjem-land møter hun blant annet Olaf, en ung svenske, og Donna - en fiendtlig kurer som utgir seg for å være en vanlig passasjer. Når hun får vite at en hemmelig tjeneste er på sporet av henne, syr Donna noen hemmelige dokumenter inn i kanten på Hildas skjørt.

Donna sender deretter en melding til kameraten Felix Martinez, og gir ham beskjed om å avskjære den unge svenske kvinnen. Martinez sporer dem opp, og sørger for at Hilda blir kidnappet av noen meksikanske storfe-tyver. De tar med seg den unge kvinnen til hytta deres, bare for å oppdage at hun ikke lenger har noen av papirene. I tillegg følger noen andre hemmelige agenter rett etter dem.

Skuespillere
------------

* Ruth Stonehouse som Hilda Swanson.
* Jack Dill som Olaf.
* Roy Stewart som Larry O'Keefe.
* Mattie Witting som Mrs. O'Keefe.
* Claire Du Brey som Donna.
* Alfred Allen som Martinez.
* Harry Dunkinson som Hong Foo.

Referanser
----------

1. ↑  FOLLOW THE GIRL

Eksterne lenker
---------------

* (en) *Follow the Girl* på Internet Movie Database Rediger på Wikidata

* (en) *Follow the Girl* på American Film Institute Rediger på Wikidata

* (en) *Follow the Girl* på Silent Era Rediger på Wikidata
**Winfried Abel** (født 5. februar 1939 i Fulda i Tyskland) er en tysk katolsk prest og retrettleder.

Liv og virke
------------

### Bakgrunn

Etter å ha gått på Fulda katedralgymnasium og et utenlandsopphold i Watersleyde nær Sittard i Nederland, bestod Abel sin *Abitur* ved gymnasiet i Hadamar i 1959 og og begynte så ved preseseminar i Fulda. Han studerte filosofi og teologi ved Fuldas fakultet for teologi og ved *Kenrick-Glennon Seminary* i Shrewsbury i Missouri i USA. 

### Prest

Etter sin ordinasjon den 21. mars 1964 ved biskop Adolf Bolte var han først kapellan i Somborn, fra 1966 som kapellan ved katedralen i Fulda og fra 1970 til 1983 som biskoppelig representant for sjelesorgen for innsatte i fengslene i Kassel. På midten av 1980-tallet konsentrerte han sine sjelesørgeriske aktiviteter om åndelig veiledning ved forskjellige utdannings- og retrettfasiliteter i bispedømmet Fulda..

I oktober 1989 ble han utnevnt til sogneprest i *St. Andreas* (Fulda-Neuenberg). Abel ledet sognet til han gikk av i august 2014. I tillegg var han fra 2003 til 2007 dekan for det daværende dekanat i Fulda, der han etablerte Alpha-kurset – en serie forelesninger om det grunnleggende i kristen tro. Til minnedagene til hj. Andreas (1998) St. Bonifatius (2004) og til 650-årsjubileet for landsbyen Heubach (2006), skrev Abel korte festivalspill og skuespill. Hans bønnebok om den sveitsiske eremitten Niklaus av Flüe (*Broder Klaus*), første gang utgitt i 1981, ble oversatt til fransk, italiensk og engelsk og den femte tyske utgaven ble utgitt i 2017.

I sin pensjonisttilværelse arbeider Abel i økende grad som retrettledsager. Som ansatt ved Radio Horeb og Radio Maria Austria samt de katolske TV-stasjonene EWTN og KT-V, er Abel representert med et vell av spirituelle og teologiske forelesninger. Fra 2014 til 2020 var Abel spiritual ved Leopoldinum-seminaret i Heiligenkreuz i Niederösterreich. Han har vært *familiar* ved cistercienserklosteret der siden 2021.

Verker
------

* *Das Gebetbuch des heiligen Bruder Klaus, Geheimnis der Mitte*. Stein am Rhein: Christiana-Verlag. «2017 in 5. Auflage»
* *Der Kaiser und der Abt, das kleine Fuldaer Welttheater*. Petersberg: Imhof.
* *Bonifatius lebt, Festspiel zum 1250. Todestag des Apostels der Deutschen*. Petersberg: Imhof.
* *St. Andreas in Fulda-Neuenberg*. Petersberg: Imhof.

Referanser
----------

1. 1 2  «Pfarrer Abel 80 Jahre». *bistum-fulda.de*. 31. januar 2019. Besøkt 17. november 2021.
2. ↑  «Warum muss PFARRER ABEL gehen? Rücktritt zum 75. Geburtstag». *osthessen-news.de*. 5. februar 2014. Besøkt 17. november 2021.
3. ↑  «Vergelt’s Gott, lieber Pfarrer Winfried Abel!». *stift-heiligenkreuz.org*. 1. februar 2021. Besøkt 17. november 2021.
4. ↑  «Abschied von Pfr. Abel». *leopoldinum.at*. Besøkt 17. november 2021.

|  |  |
| --- | --- |
| Oppslagsverk/autoritetsdata | VIAF **·** GND **·** LCCN
 |
**Erik Carlsson Boheman** (født 19. januar 1895 i Stockholm, død 18. september 1979 i Gränna) var en svensk diplomat og politiker (Folkpartiet). 

Boheman studerte i Stockholm der han ble juris kandidat i 1918. Samme år ble han ansatt som attaché ved den svenske ambassaden i Paris og året derpå i London. I 1921 fikk han fast stilling ved Utrikesdepartementet og var i begynnelsen av 1930-tallet envoyé i Istanbul, Sofia, Aten, Warszawa og București. 

I 1938 ble han kabinettssekreterare, en stilling han hadde under hele andre verdenskrig, frem til 1945. I krigens sluttfase var han samtidig svensk envoyé i Paris og den stedfortredende kabinettssekreteraren Vilhelm Assarsson var i perioder fungerende kabinettssekreterare. Boheman var ambassadør i først i London i årene 1947-1948, og deretter i Washington 1948-1958. Derpå ble han riksdagsledamot i (första kammaren) for Folkpartiet i årene 1959-1970 for Göteborgs stads valkrets, og han var talman i första kammaren i årene 1965-1970.

Ved siden av de politiske vervene var Boheman også styrerepresentant i SAAB fra 1958, Stockholms Enskilda Bank og ved flere andre foretak innen industrien.

Han var også hedersdoktor ved Gustavus Adolphus College, Saint Peter og Augustana College, Tufts College og ved Uppsala universitet samt ridder av Serafimerordenen.

Boheman var sønn av kanslisekreteraren Carl Boheman og Ellen Abramson samt bror til Maud Boheman (1888–1957) som var gift med bokhandler Gunnar Josephson, foreldre til skuespilleren Erland Josephson. Erik Bohemans farfar var entomologen Carl Henrik Boheman.

Erik Boheman var gift første gang (1919–1927) med grevinne Gunilla Wachtmeister, datter av universitetskansler greve Fredrik Wachtmeister og friherrinnan Louise af Ugglas, andre gang i 1932 med Margaret Mattsson, datter til grosshandler Allan Mattsson og Karin Danielsson. Erik Boheman var mormors far til skuespilleren Richard Ulfsäter.

Referanser
----------

1. 1 2 3 4   Tvåkammar-riksdagen 1867–1970, side(r) 66, oppført som Boheman i Gränna, Erik C, Svenskt porträttarkiv sj9PGLAlnmUAAAAAABfSNw, bind 4, besøkt 22. januar 2022[Hentet fra Wikidata]
2. ↑   Vem är det 1933, runeberg.org[Hentet fra Wikidata]
3. ↑   Helsingin Sanomat, side(r) 7, utgitt 2. juli 1958[Hentet fra Wikidata]

Litteratur
----------

* *Tvåkammarriksdagen 1867-1970* (Almqvist & Wiksell International 1990), bind 4, s. 66

|  |  |
| --- | --- |
| Oppslagsverk/autoritetsdata | Store norske leksikon **·** Folkeforbundet **·** Deutsche Biographie **·** Nationalencyklopedin **·** BIBSYS **·** Geni **·** VIAF **·** GND **·** LCCN **·** ISNI **·** Discogs
 |
***Magiens farge*** (eng. originaltittel **The Colour of Magic**) er en humoristisk fantasibok skrevet av Terry Pratchett. Den ble utgitt i 1983 som den første i Skiveverdenenserien. Den er også en av bare fem Skiveverdenenbøker som er inndelt i kapitler. De andre er Going Postal fra 2004 og de tre ungdomsbøkene. Hvert kapittel er i realiteten en egen novelle med de samme figurene som hovedpersoner. Idéen bak Magiens farge – at alt det som skjer, det skjer på grunn av gudenes spill – er ikke ulikt hvordan tradisjonelle rollespill fungerer, i og med at det er terningkast som avgjør hva som skjer med Rensvind og de andre heltene.

Hovedpersonen er den inkompetente og kyniske trollmannen Rensvind som mot sin vilje ender opp som turistguide til den naive turisten To-Blomst. Etter at de blir tvunget til å flykte fra Ankh-Morpork fører reisen dem til landet Krull som ligger helt i ytterkanten av Skiveverdenen.

Historien fortsetter i den etterfølgende Skiveverdenen-boken *Det fantastiske lyset*.

Historien ble også brukt som basis for videspillet The Colour of Magic.

Fakta
-----

* Figurer: Rensvind, To-Blomst, Bagasjen
* Steder: Ankh-Morpork, Krull
* Tema: Fantasy-klisjéer, Rollespill
* Utgivelsesår: 1983
* ISBN 0-552-12475-3 (engelsk mykperm)
* Oversetter: Rolf Andersen
* ISBN 82-10-04971-2 (hardperm)
* ISBN 82-10-04632-2 (mykperm)

Eksterne lenker
---------------

* Referanser i *The Colour of Magic*
* Sitater fra *The Colour of Magic*
* Sammendrag av *The Colour of Magic*

|  |  |
| --- | --- |
| Oppslagsverk/autoritetsdata | Encyclopædia Britannica
 |

Portal: Litteratur
***Wings of the Morning*** er en amerikansk stumfilm fra 1919, regissert av J. Gordon Edwards.

Handling
--------

I Singapore forsøker kaptein Robert Anstruthers å beskytte sin venn oberst Costabel, fordi oberstens kone har en affære med Lord Ventnor. Når Costabel er bortreist har hans kone og Ventnor et møte. Når han kommer tilbake, oppdager Costabel at Ventnors gjenglemte hatt ligger i konas boudoir. Men kona hans forteller ham at Anstruthers har irritert henne, og at Ventnor prøvde å beskytte henne mot ham. Anstruthers blir stilt for krigsrett, og sendt bort i vanære på grunn av dette. Han verver seg til marinen under navnet Robert Jenks, og begynner som sjømann om bord på et skip eid av Sir Arthur Deane.

Under en tyfon som ødelegger skipet, redder Anstruthers livet til Deanes datter Iris. I flere uker bor de to alene på en øde øy. De oppdager en gull-gruve, men de får problemer på grunn av en gruppe sjørøvere. Men Deane og Ventnor dukker opp, og Iris kunngjør sin forlovelse med Anstruthers. Men Ventnor forteller at hvis han ikke avbryter forlovelsen deres, kommer Ventor til å stoppe sin økonomiske støtte.

Skuespillere
------------

* William Farnum som kaptein Robert Anstruther / Robert Jenks
* Herschel Mayall som oberst Costabel
* Frank Elliott som Lord Ventnor
* G. Raymond Nye som Mir Jan
* Clarence Burton som Taung Si Ali
* Harry De Vere som Sir Arthur Deane
* Louise Lovely som Iris Deane
* Genevieve Blinn som Lady Costabel

Referanser
----------

1. ↑  WINGS OF THE MORNING
2. ↑  Alan Goble. *The Complete Index to Literary Sources in Film*

Eksterne lenker
---------------

* (en) *Wings of the Morning* på Internet Movie Database Rediger på Wikidata

* (en) *Wings of the Morning* på AllMovie Rediger på Wikidata

* (en) *Wings of the Morning* på American Film Institute Rediger på Wikidata
**Olav Trygve Dalseg** (født 15. september 1898, død 12. april 1987) var en norsk forretningsmann og markedsfører.

Han ble født i Ringebu i Gudbrandsdalen. Han arbeidet i *Hjemmet* og *Morgenbladet* samt var involvert i film, bl.a. var han produsent for den nå tapte Strandhugg paa Kavringen, før han startet en karriere innen markedsføring og reklame. Han hadde en tid et eget markedsføringsbyrå kalt Dalseg Markedsføring. Han var også tilknyttet Institutt for Markedsføring og var æresmedlem av  Reklamebyråforeningen (i dag en del av Kreativt Forum) som eide Instituttet. Han fikk en æres-medalje fra de nordiske forbund i 1956. Allerede i 1947 ble han hedret med  St. Olavs Orden for sin innsamlingsaksjon for Nasjonalhjelpen. Han døde i 1987.

Referanser
----------

1. 1 2  «Trygve Dalseg er død». 14. april 1987.
2. ↑  «Trygve Dalseg får gullmedalje». *Verdens Gang*. 18. august 1956. s. 9.
3. ↑  «St. Olavs Orden». *Verdens Gang*. 15. august 1947. s. 2.

|  |  |
| --- | --- |
| Oppslagsverk/autoritetsdata | Prabook **·** Historisk befolkningsregister **·** BIBSYS **·** VIAF **·** ISNI
 |
**Trygve Leivestad** (født 29. januar 1907 i Tromsø, død 14. november 1994 i Oslo) var en norsk høyesterettsdommer.

Liv
---

Han var sønn av lagdommer Ludvig Bernhard Leivestad og Valborg Dorothea Skouge, og bror av teologen Ragnar Leivestad. Etter å ha tatt juridisk embetseksamen i 1931 studerte han ved Universitetet i Oxford med det norske Oxford-stipendet. I 1937 ble han ansatt som sekretær i Justisdepartementet. Fra 1939 var han universitetsstipendiat i rettsvitenskap ved Universitetet i Oslo, hvor han foreleste i rettskildeteori og rettsfilosofi. I 1940 var han en av søkerne på et dosentur i rettsvitenskap. I 1942 ble han byråsjef i Justisdepartementet, hvor han ble ekspedisjonssjef i Oppgjørsavdelingen i 1945. Fra 1950 var han lagmann i Hålogaland lagmannsrett, og fra 1958 til 1977 høyesterettsdommer.

Fra 1957 til 1969 var han med i komiteen som utarbeidet forslag til en ny straffeprosesslov, hvor Johs. Andenæs var formann. Han var styremedlem i Den norske Kriminalistforening fra 1963 til 1975, og varamedlem og dommer i Arbeidsretten fra 1960 til 1984.

I 1940 utga han en bok om *Moralens grunnlagsproblem*. Han utga også flere artikler i *Tidsskrift for Rettsvitenskap*.

Litteratur
----------

* *Studentene fra 1925*. Oslo: Bokkomitéen. 1950.

Referanser
----------

1. 1 2 3   Slekt og Datas Gravminnebase, «Minneside basert på bilder og gravminnedata for Trygve Leivestad, (29.januar 1907 - 21.desember 1994).», besøkt 24. februar 2023[Hentet fra Wikidata]

|  |  |
| --- | --- |
| Oppslagsverk/autoritetsdata | Lokalhistoriewiki **·** Historisk befolkningsregister **·** BIBSYS **·** Geni **·** VIAF
 |
**Rawa** (tidligere navn: *Roździanka*) er en mindre elv med en lengde på 19,6 km i Schlesien i Polen. Den er den største sideelven til Brynica fra høyre, som igjen er en sideelv til Przemsza, som igjen er en sideelv til Wisła. Elven har sitt utspring i Ruda Śląska og renner gjennom byene Świętochłowice, Chorzów og Katowice. Til slutt møter den Brynica i Sosnowiec bare noen hundre meter før denne renner sammen med Czarna Przemsza. 

Det meste av Rawa er kanalisert og den fungerer hovedsakelig som en undergrunns kloakkledning. Arbeid med å føre elven tilbake til den opprinnelige formen er påbegynt.

Historie
--------

Rawa i Katowice
Elven ble først nevnt i skriftlige kilder i 1737 som *Róździanka* – fra en gammel landsby kalt Roździeń, som i dag er en del av bydelen Szopienice i Katowice.

Det ble lagt planer om å kontrollere elven sent på 1800-tallet, men starten av første verdenskrig utsatte de tyske styresmaktenes planer. Etter krigen ble tyskernes planer utført av Den andre polske republikken sent i 1920-årene og et kloakkanlegg ble bygget. Elven ble videre regulert fra sent i 1970-årene til tidlig i 1990-årene. Hovedårsaken til reguleringen var faren for flom på grunn av gruvedrift under området som gjorde at bakkenivået sank. 

Elven er kjent for være særdeles forurenset. I 1875 skal elven ha vært krystallklar, men industrialiseringen av Schlesien førte til så mye forurensning at all fisk hadde forsvunnet i 1893. Industri- og byveksten fortsatte utover 1900-tallet og dette kombinert med lite tanker om miljøet førte til ennå dårligere vannkvalitet. I 1992 ble det hevdet at da elven rant ut fra Katowice inneholdt den bare 14 % vann. I dag blir den øvre delen av elven regnet som et kloakksystem og det er planer om å føre hele elven gjennom et vannrenseanlegg. I 1990-årene ble det lagt planer om å bedre vannforholdene og gjenopprette økologien i elven. Så langt er det bygd nye renseanlegg og det er ventet at vannet skal ha blitt kraftig bedret i 2010.

Referanser
----------

1. ↑   «Arkivert kopi». Arkivert fra originalen 4. mai 2007. Besøkt 28. februar 2007.  Schlesien skal gjøres grønnere
2. ↑  Poland Waste Imports
3. ↑  oczyszczalnia scieków klimzowiec Arkivert 28. september 2007 hos Wayback Machine.

Eksterne lenker
---------------

* (en) Rawa River – kategori av bilder, video eller lyd på Commons Rediger på Wikidata

* (en) Rawa River – galleri av bilder, video eller lyd på Commons Rediger på Wikidata
***Lapara bombycoides*** er en sommerfugl som tilhører familien svermere (Sphingidae). Denne arten, som lever i Nord-Amerika, er en av relativt få svermere som har larver på bartrær.

Utseende
--------

En ganske liten (vingespenn 45 – 60 mm), grå svermer. Kroppen er ensfarget grå, bakkroppen har en smal, svart midtstripe og mørke bakkanter på hvert ledd. Forvingen er grå med spredte, lyse skjell og to mer eller mindre tydelige, korte, svarte lengdestreker. Bakvingen er ensfarget lysgrå. Larven er grønn med hvite lengdestriper. Langs ryggen har utvokste larver en rekke av brunrøde, firkantede flekker. Den skiller seg fra de fleste andre svermerlarver ved at den ikke har noe horn på bakkroppen.

Levevis
-------

Larven lever på ulike arter av furu (*Pinus*) og lerk (*Larix*). De voksne svermerne flyr om natten i juni – juli.

Utbredelse
----------

Arten finnes i bar- og blandingsskogsområdene i den sørlige delen av Canada og det nordøstlige USA.

Kilder
------

* Oehlke, W. Sphingidae of the Americas – *Lapara bombycoides*.

Eksterne lenker
---------------

* (en) *Lapara bombycoides* i Encyclopedia of Life Rediger på Wikidata

* (en) *Lapara bombycoides* i Global Biodiversity Information Facility Rediger på Wikidata

* (en) *Lapara bombycoides* hos ITIS Rediger på Wikidata

* (en) *Lapara bombycoides* hos NCBI Rediger på Wikidata

* (en) *Kategori:Lapara bombycoides* – bilder, video eller lyd på Wikimedia Commons Rediger på Wikidata

* (en) *Lapara bombycoides* – galleri av bilder, video eller lyd på Wikimedia Commons Rediger på Wikidata

* *Lapara bombycoides* – detaljert informasjon på Wikispecies Rediger på Wikidata
**Öræfajökull** er en isdekket vulkan som ligger sørøst på Island, og som glasialt er en sørlig utløper av Vatnajökull. Det er den største aktive vulkanen i landet. På den nordøstre eggen ligger Hvannadalshnúkur som er den høyeste fjelltoppen på Island. Geografisk sett er Öræfajökull å betrakte som en del av isbreen Vatnajökull, og området som er dekket av isbre ligger innenfor grensene til Skaftafell nasjonalpark.

Öræfajökull har hatt flere større utbrudd i historisk tid. I 1362 hadde vulkanen et eksplosivt VEI-5-utbrudd der ti km³ tefra bla kastet ut, og et jökulhlaup med en styrke av 100 000 - 250 000 m³ vann per sekund. Det meste av Litla-Hérað-distriktet ble vasket bort av flommen, og resten ble begravet i tefranedfall. Distriktet besto av fire prestegjeld med 400-500 innbyggere. Alle omkom eller ble fordrevet. 16 km av kystlinjen ble endret. Det tok mer enn 40 år før folk igjen slo seg ned i området som etterhvert ble kjent som Öræfi. Navnet betyr bokstavelig talt *et område uten havn*, men betyr i dag også *ødeland* på islandsk.

Et utbrudd i august 1727 var mindre, selv om flommen 8. august tok livet av tre personer.

Referanser
----------

1. ↑  Sigurdur Thorarinsson (1958). «The Öræfajökull eruption of 1362» (PDF) **(engelsk)**. Besøkt 27. november 2017.
2. ↑  «History of Öræfajökull» **(engelsk)**. 21. november 2017. [*død lenke*]

Eksterne lenker
---------------

* (en) Öræfajökull – kategori av bilder, video eller lyd på Commons Rediger på Wikidata

* (en) Öræfajökull – galleri av bilder, video eller lyd på Commons Rediger på Wikidata
* Öræfajökull – Informasjon og bilder fra VolcanoWorld (en)
* Bilder fra Öræfajökull (is)

Portal: Island

| * v
* d
* r
Vulkaner på Island |
| --- |
| Vestlige vulkansone | Skjaldbreiður | Islands flagg |
| Østlige vulkansone | Eyjafjallajökull **·** Grímsvötn **·** Hekla **·** Katla **·** Laki **·** Surtsey **·** Öræfajökull |
| Nordlige vulkansone | Askja **·** Krafla |


|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** VIAF **·** GND
 |
***Ravnen flyr*** (org: *Hrafninn flýgur*) er en islandsk eventyrdrama fra 1984 regissert av Hrafn Gunnlaugsson. Handlingen er satt til vikingtiden på Island og er den første av Gunnlaugssons vikinge-trilogi. De to andre er *Ravnens skygge* (1988) og *Den hvite viking* (1991).

Handling
--------

Handlingen utspiller seg i vikingtiden. En gruppe vikinger plyndrer på Irland, der en gutt blir vitne til drapet på foreldrene og søsterens kidnapping. Tyve år senere drar han til Island i jakt på hevn.

Om filmen
---------

Filmen viser livet i vikingtiden på en realistisk måte i forhold til mange andre tilsvarende filmer. Gunnlaugsson bruker figurer som er utpreget primitive. Miljøet er rått, upolert og ekspressivt, foruten at hovedfigurene preges av tvetydig moral, de verken helt gode eller helt onde. Filmen blander den harde tilværelsen og møkkete forhold på en uromantisk måte som var noe helt nytt blant datidens eventyrfilmer.

Islandsk sagalitteratur fra vikingtiden, som filmen er basert på, deler svært mange likhetstrekk med samurai- og western fortellinger. Gunnlaugsson er meget påvirket av Akira Kurosawa og Sergio Leone. Hovedlinjene som filmens historie bygger på er tidligere filmet i tre versjoner: Leones film heter *For en neve dollar* og Kurosawas original heter *Yojimbo - Livvakten*. Det finnes også en nyere versjon med Bruce Willis, *Last Man Standing*.

Priser og nominasjoner
----------------------

Filmen har vunnet den svenske prisen Guldbagge for beste regi til Hrafn Gunnlaugsson av Svenska Filminstitutet i 1985. Filmen ble også nominert som beste film på «International Fantasy Film Award» i 1986.

Medvirkende
-----------

* Jakob Þór Einarsson som Gestur
* Edda Björgvinsdóttir som Gesturs søster
* Egill Ólafsson som Thors bror
* Flosi Ólafsson som Erik
* Gotti Sigurdarson (som Gottskálk D. Sigurdarson)
* Helgi Skúlason som Thor
* Sveinn M. Eiðsson som Guard
* Guðrún Kristín Magnúsdóttir

Referanser
----------

1. ↑  Arild Hauge. «Filmer om vikinger». *Arild Hauges runer*.

Eksterne lenker
---------------

* (en) *Ravnen flyr* på Internet Movie Database Rediger på Wikidata

* (no) *Ravnen flyr* hos Filmfront Rediger på Wikidata

* (sv) *Ravnen flyr* i Svensk Filmdatabas Rediger på Wikidata

* (da) *Ravnen flyr* i Danmark Nationale Filminstitut Rediger på Wikidata

* (en) *Ravnen flyr* på AllMovie Rediger på Wikidata

* (fr) *Ravnen flyr* på Allociné Rediger på Wikidata

* (nl) *Ravnen flyr* på MovieMeter Rediger på Wikidata

* (en) *Ravnen flyr* på Turner Classic Movies Rediger på Wikidata

* (en) *Ravnen flyr* på Rotten Tomatoes Rediger på Wikidata

Portal: Island
**Laparotomi** er den medisinske betegnelse for kirurgisk åpning av bukveggen, med terapeutisk eller diagnostisk formål rettet mot organer i bukhulen. Dette foregår vanligvis under full narkose.

Beslutningen om å foreta en laparotomi tas når det er rimelig mistanke om sykdom i bukhulen/ abdomen. Symptomene som foreligger kan gi mistanke om et stort antall tilstander. Ved akutt sykdom er det vanlig at legen i den kommunale legevaktstjenesten legger pasienten inn på en kirurgisk avdeling med diagnosen akutt abdomen. Før inngrepet gjøres vil situasjonen ofte være slik at legevaktslege og kirurg ikke vet hvilken diagnose det dreier seg om, men det er likevel riktig å operere.

Ved en del tilstander vil undersøkelser før operasjonen som ultralyd, MR, røntgen, gastroskopi, coloskopi ha klarlagt diagnosen og behovet for operasjon.

Under operasjonen kan kirurgen direkte undersøke tarmer, lever, milt, bukspyttkjertel og nyrer, samt de innvendige kvinnelige kjønnsorganer som livmor, eggstokker og eggledere.

Snittet legges ofte på tvers nederst i magen (bikinisnitt), eller på langs fra navlen og ned mot skambenet/ os pubis, eller under ribbenskanten alt ettersom hva kirurgen forventer å finne.

Under operasjonen sover pasienten under narkose. Det er viktig at pasienten sover dypt nok, at musklene er avslappet og at pasienten ikke har smerter.

Alt som blir fjernet ved en slik operasjon vil bli mikroskopisk undersøkt ved en patologisk avdeling.

Under oppvåkningen kan det ofte forekomme brekninger før pasienten greier å få ut eventuelt oppkast. Dersom pasienten har spist eller drukket før operasjonen kan det bli nødvendig å tømme mavesekken med en slange/ duodenalsonde som settes ned igjennom spiserøret. Derfor er det viktig at pasienten tidlig får beskjed om ikke å spise eller drikke om en operasjon kan bli nødvendig de neste timene.

De første timene etter operasjonen ligger pasienten på oppvåkningen/ postoperativ avdeling der man kontrollerer blodtrykk og puls, samt operasjons-sår bandasjen. Det er vanlig å gi væske og eventuelt næring direkte i blodårene/ intravenøs behandling. Det vil ofte være nødvendig med noe smertestillende behandling.

Narkosen og inngrepet hemmer tarmbevegelsene og det kan ta noe tid før tarmene får igjen peristaltiske bevegelser. Mat og drikke er ikke aktuelt før tarmen er kommet igang igjen. Det vil være gunstig å bevege seg, som å gå, for å få igang tarmen etter operasjon.

Dagen etter operasjonen fjernes eventuelt kateter, og pasienten kan vanligvis begynne å spise og drikke igjen.

Sykehusoppholdets varighet avhenger sterkt av diagnose og varighet på operasjonen, men kan ofte vare 5-7 dager. Sykmeldingingens lengde varierer mye med type arbeide. Personer med lett kontorarbeide kan begynne å arbeide etter 3-4 uker, mens kroppsarbeidere som skal løfte tungt må være sykmeldt opp mot 6 måneder. Tunge løft over 5–6 kg og samleie bør unngås den første tiden.

Se også
-------

* Laparoskopi

Referanser
----------

1. ↑  Medisinske faguttrykk for sykepleiersker, Lutherstiftelsens forlag, 5.opplsg 1961

|  |  |
| --- | --- |
| Oppslagsverk/autoritetsdata | Store medisinske leksikon **·** Nationalencyklopedin
 |
**Harald Granraude** (Norrønt: *Haraldr hinn Granrauði*) skal ha levd rundt år 800 og ha vært konge i Agder. Hans eksistens er usikker i og med at han bare såvidt er nevnt i Snorre Sturlasons Ynglingesagaen som ble skrevet 400 år etter at han skal ha levd. Ifølge Snorre var Harald gift med Gunhild Ragnvaldsdatter, datter av Ragnvald Sigurdsson, storbonde på Huseby i Lister. Harald var far til Åsa Haraldsdatter og Gyrd Haraldsson.

Da kongen av Vestfold, Gudrød Veidekonge, sendte menn for å fri til Haralds datter Åsa, takket Harald nei. Dette førte til at etter en stund satte kong Gudrød skip på vannet, og så seilte han med stor flåte vest til Agder og kongsgården på Tromøya, han kom helt uventet på dem, gjorde landgang og kom til Haralds gard om natta. Da Harald merket at en hær var kommet gikk han ut med alt det folk han hadde. Det ble en hard kamp, men overmakten var for stor. Der falt Harald og Gyrd, sønn hans. Kong Gudrød tok stort hærfang, han tok også Åsa, datter til kong Harald, med seg hjem og holdt bryllup med henne.

En lokal legende sier at Harald Granraude gjemte seg i en underjordisk tunnel med Åsa, men de ble funnet og Harald ble halshugget[].


|  |  |  |
| --- | --- | --- |
| Forgjenger:**Herbrand Vigbrandsson** | **Konge av Agder**(?–ca. 815) | Etterfølger:**Gudrød Veidekonge** |

Referanser
----------

1. ↑  Snorre Sturlasson, Ynglingesagaen (Heimskringla), kap. 48
***The Dawn of Understanding*** er en amerikansk stumfilm fra 1918, regissert av David Smith.

Handling
--------

Når Silas Prescotts kone dør på en reise vestover, selger han datteren Sue inn i et ekteskap med den lokale gårdbrukeren Ira Beasley. Livet deres sammen er kjærlighetsløst og ensomt, frem til et sirkus kommer til byen. Sue blir straks fascinert av en akrobat ved navn Jim Wynd. Etter at han søker tilflukt i låven hennes, etter å ha skutt en mann under et slagsmål, tar Sue seg av ham.

De to planlegger snart å stikke av sammen, i det sheriffen plutselig dukker opp. Jim forsøker å bortføre Sue, og komme seg unna. Men han skyter sheriffen, og blir snart arrestert. Han blir til slutt straffet for sine ugjerninger. Men Sue og Ira, etter å ha endelig lært å elske hverandre, begynner et nytt liv sammen.

Skuespillere
------------

* Bessie Love som Sue Prescott
* George A. Williams som Silas Prescott
* John Gilbert som Ira Beasley
* J. Frank Glendon som Jim Wynd
* George Kunkel som Sheriff Jack Scott
* Jacob Abrams som Parson Davies
* Dorothea Wolbert som Mrs. Prescott

Referanser
----------

1. ↑  THE DAWN OF UNDERSTANDING

Eksterne lenker
---------------

* (en) *The Dawn of Understanding* på Internet Movie Database Rediger på Wikidata

* (en) *The Dawn of Understanding* på AllMovie Rediger på Wikidata

* (en) *The Dawn of Understanding* på Turner Classic Movies Rediger på Wikidata

* (en) *The Dawn of Understanding* på American Film Institute Rediger på Wikidata

* (en) *The Dawn of Understanding* på Silent Era Rediger på Wikidata